
Pilot ikke alene 
om ufo-observation 

Vi har tidligere i UFO- 
Maii beskæftiget os 
med den spændende 
observation, der blev 
gjort af piloten Ray 
Bowyer, som ikke var 
ikke alene om at se 
ufoer over Guernsey. 
Nu ligger hans 
beretning på YouTube. 
Piloten Ray Bowyer har 20 
års erfaring og tusinder af 
flyvninger bag sig og 
uddyber sin observation: 
„Det her er ikke noget man 
ser hver dag. Jeg har aldrig 
set noget lignende. Og 

ærligt talt, jeg vil helst ikke se det igen." 

Der er nu lagt et spændende timelangt doku/drama ud på YouTube, der bl.a. 
omhandler Ray Bowyers observation. 

Dokumentaren indeholder mange flere 
detaljer end tidligere offentliggjort. 

Der er interviews med passagerer, der 
bekræfter hændelsen. Der er interview med 
en flyveleder. Man hører desuden en af Ray 
Bowyers pilotkolleger beskrive, hvad han sål 
Alt i alt en spændende sober dokumentar af 
de mere sjældne, der kan ses på denne 
adresse: http://www.youtube.com/watch?v=E 
MjHcxhu- 

V0&feature=PlayList&p=76424EEC0A13294A& 
index=0 

Ufo-forskerne Jean-Francois Baure, David 
Clarke, Paul Fuller og Martin Shough har 
iøvrigt i februar 2008 udsendt en 181 sider 
lang rapport om denne interessante 
observation med titlen: »Report on Aerial Phenomena Observed near Channel 
Islands, UK, April 23 2007«. 

På kortet ses Kanaløerne og 
Bowyers Trislander-flys rute 
fra Southampton til kanaløen 
Alderney. 


Af Flemming Jensen 



Piloten Ray Bowyer kan nu ses fortælle om sin 
oplevelse i en doku-drama på YouTube 













Rapporten kan downloades fra denne adresse: http://www.guernsey.uk- 
ufo.org/ 

Pilot-observationen blev første gang omtalt i ufo-mail på denne 
adresse: http://www.sufoi.dk/ufo-mail/2007/um07-086.php 


Ufo-rapporter med 
nærkontakt! 

Af Flemming Jensen 

Dette tredje sæt af ufo-dokumenter som netop er blevet frigivet 
af Det britiske Forsvarsministerium dækker perioden 1987 tii 
1993. 

Vi har ved flere lejligheder i ufo-mail beskæftiget os med den igangværende 
offentliggørelse af britiske militær ufo-arkiver - en længerevarende proces. 
Tidligere detaljerede omtaler kan bl.a. ses på disse adresser: 
UFO-Mail nr. 96 

UFO-Mail nr. 100 

De af Det britiske Forsvarsministerium (MoD) i marts 2009 offentliggjorte ufo¬ 
dokumenter indeholder meget forskelligartede informationer. 

Et boomerang-formet objekt set fra et 
kontroltårn samt en kvindes møde med 
en „alien" er blandt de observationer, 
der beskrives i de nylig frigivne ufo-filer. 
Kvinden rapporterede, at hun så et 
glødende, kugleformet objekt i Norwich 
efter at have mødt en mand, som 
sagde, at han kom fra en planet der 
ligner Jorden. 

I november 1989 kontaktede en 
„opskræmt" kvinde RAF, Wattisham i 
Suffolk for at rapportere sit møde med 
en mand, der hævdede, han var en 
„alien". 

Hun havde mødt en blond mand med 
skandinavisk accent, da hun gik tur med sin hund på sportspladsen. Han 
fortalte at korncirkler var forårsaget af folk som han selv. Venligtsindede 
„aliens" der var rejst til Jorden. „Man" havde bedt ham lade være, men han 
havde henvendt sig til hende, fordi det var vigtigt at have kontakt med 
mennesker. 



Hemsworth, West Yorkshire, 
25. marts 1988. 







Kvinden løb væk fra stedet 
og hørte i det samme en 
høj summende lyd, hun 
vendte sig og så et stort, 
kugleformet objekt, 

glødende orange-hvidt, 

stige støt, indtil det var ude 
af syne. 

Et brev fra RAF, Wattisham 
til arkivet og Norfolk politi 
beskrev rapporten som: „En 
af vore mere usædvanlige 
ufo-rapporter". 

I en anden observation sås 
et trekantet svævende 
fartøj som pludselig for af 
sted med SOOmph. 

Tre år senere rapporterer to 
flyveledere i Londons 
Heathrow Lufthavn at have 
set en sort, inverteret 
boomerang-formet UFO fra 
deres kontrol tårn. Den var 
stationær for derefter at 
bevæge sig støt omkring i 
morgensolen. 

En uge tidligere på en 
kystvej i Louth, Lincoinshire 
rapporterede flere 

mennesker at have set et 
stort, trekantformet objekt 
med tre lys. Mange vidner 
standsede deres biler og 

Eksempel på enkel rapport i de engelske arkiver 
med mørke felter, som dækker de såkaldt 
„følsomme" oplysninger, almindeligvis navn og 
adresse på observatør m.v. 


steg ud for at fa et bedre udsyn. Pludselig drejer objektet om sin egen akse og 
farer af sted mod nordvest med 500 mph. 

I september 1970 styrtede et USAF fly ned i Nordsøen. Denne hændelse gav 
overskrifter igen i 1992, da man hævdede at flyet var styrtet under forfølgelse 
af en UFO. 

Det britiske Forsvar ser ud til at have været meget interesseret i observationen 
af et diamantformet objekt, der blev observeret i nærheden af en RAF Harrier 
ved Calvine, nord for Pitlochry i Skotland den 4. august 1990. To personer 
fotograferede hændelsen og sendte billederne til avisen Daily Record. Daily 
Record overlod 6 farvenegativer til MoD for en kommentar. 





















MoD kommenterer i et memo, at 
man kun har begrænset interesse 
i ufoer og at man ikke har 
resurser til at undersøge 
enkeltsager. Memoet siger videre: 
„I dette tilfælde, hvor MoD har 
modtaget 6 negativer af en 
påstået ufo, bemærkes det, at der 
ikke var nogle Harriers (flytype) i 
området, og at medierne skulle 
oplyses om, at der ikke er nogen 
forklaring på det diamantformede 
objekt." 



tegning af ufoer han 
Uttoxeter, Staffordshire, i 


En mand's 

Ikke alt er ufoer observerede 

Andre beretninger om mærkelige 1987 

lys og objekter fandt man plausible forklaringer på. 

I november 1990, rapporterer besætninger på seks RAF Tornado jetfly, at de 
bliver overhalet af en „kæmpe UFO", mens de flyver over Tyskland. 

De troede, det var en prøveflyvning med det tophemmelige amerikanske 
Stealth kampfly. Det viste sig at være brændende vragrester fra en sovjetisk 
raket, der anvendes til at sende satellitter i kredsløb. 

Den 31. marts 1993: Forskellige rapporter om bevægelige lys over den 
sydvestlige del af England og South Wales. De blev senere sporet til at være 
resultatet af en russisk Cosmos raket der gik til grunde over Nordatlanten. 

Dr. David Clarke, ufo-ekspert og forelæser ved Sheffield 
Hallam Universitetet udtaler: 

„I 1992, blev et lyskraftigt cigar-formet objekt set flyvende 
lydløst over det centrale London om natten. Det udløste en 
,bølge' af observationer, især i Ilford og Romford. Det blev 
senere identificeret ,næsten sikkert' som en lysende 
luftskibsreklame for Ford Mondeo bilen." 

David Clarke siger videre: 

„Langt størstedelen af rapporterne er ordinære ting set 
under ekstraordinære forhold. Mange ting kan tolkes som 
usædvanlige, man må fjerne al ,støjen', alt det ordinære 
og se, hvad der er tilbage. 

MoD er ikke det fjerneste interesseret i ufoer eller ,aliens' 
men interesserer sig alene for de forsvarsmæssige konsekvenser." 



Dr. David Clarke 


Har vi haft besøg? 

„Der er ikke solid dokumentation for, at vi har været besøgt af intelligent liv, 
men jeg tror heller ikke, vi kan udelukke det. Der er mange gode eksempler på 
besynderlige ting, der bør undersøges, for eksempel militærets 
radarobservationer," siger Dr. David Clarke. 

Ufo-dokumenterne var blandt titusinder af hemmelige arkiver forurenet med 
asbest og i fare for at blive ødelagt. 









defenc© freedom of information 


Unidentifiecl Aerial Phenomena (UAP) in the UK Air 
Defence Region 


De blev til sidst reddet fra den gamle War Office bygning i Whitehall i London 
på opfordring af ihærdige ufo-historikere. 


De filer, som kan downloades fra National Archives hjemmeside er en del af et 
treårigt projekt, og disse seneste dokumenter er de første, der indeholder 
oplysninger skrevet af Forsvarets medarbejdere. 



Newly released UFO files 
from the UK government 

Nick Pope, tidligere ufo-undersøger hos MoD udtaler om de netop frigivne 
rapporter: 

„Der er observationer imellem som skabte virkelig undren. Hele ufo-sagen 
skabte i det hele taget stor debat og mange diskussioner, også internt i MoD." 












Det netop frigivne arkivmateriale kan 
downloades fra denne 

adresse: http://ufos.nationalarchives.gov.uk/ 

Det tidligere offentliggjorte materiale kan stadig 
downloades mod en mindre afgift til de 
engelske myndigheder. 

En introduktion til de offentliggjorte materialer 
kan desuden ses i en video præsenteret af Dr. 
David Clarke på denne 

adresse:http://www.youtube.com/watch?v=4_z 
UiIEnkEI&feature=channel_page 
Senere på året vil der blive lejlighed til at læse 
mere om arkivmaterialet og det store arbejde 
med at få materialet frem i lyset, da David 
Clarkes bog, »The UFO Files: The Inside Story 
Of Real-Ufe Sightings«, udkommer som 
paperback til juli 2009 udgivet af The National 

Archives. 

Bogen er samtidig en gennemgang af de undersøgelser, forfatteren selv har 
foretaget af engelske ufo-tildragelser gennem årene, samt en oversigt over og 
et supplement til de frigivne arkivmaterialer. 

Nytårsaften i ballonernes 

tegn 

Af Ole Henningsen 

Små thailandske varmluftballoner er ikke kun forbeholdt de lune 
sommeraftener, som vi vel efterhånden nærmer os. Årsskiftet 
gav også anledning til adskillige indberetninger, foto- samt 
videooptagelser med efterhånden velkendte, små røde eller 
orange lys på himlen. 

Nibe-området 

En af de byer, hvor de små lys var med til at ændre på „fyrværkeri-billedet" i 
løbet af aftenen, var Nibe, hvor en 40-årig mand bl.a. fortalte til www.ufo.dk: 
„Over midnat taler jeg i tlf. med min lillebror, da vi i familien i løbet af aftenen 
ved flere lejligheder har set flere af små røde lys på himlen over Nibe. Han bor 
i Skørbæk oppe på en bakke, hvor der er god udsigt. Imens jeg taler med 
ham, spørger han, om jeg også kan se de 2 røde lys, som kommer ind over 
horisonten fra østlig retning. Det svarer jeg ja ti! og løber ind i huset og henter 
min kammerat og mine 2 børn. Han tager et kamera med. Da vi kommer ud, 
er de kommet højere op på himlen, de stiger til stor højde og forsvinder. Inden 
de er væk, tager han fotos af lysene. Min bror når også fra Skørbæk at tage et 
foto." 

Den 40-årige har tidligere Nytårsaften taget en meget kort videosekvens den 
ene gang af de lys, han har observeret. 





Der er flere i området, der observerer de små lys, og en af observatørerne 
kontakter Søværnets Operative Kommando, SOK, for at høre om man evt. har 



Et af de små lys over Nibe Nytårsaften fotograferet med mobiltif. 


Kraftigt udsnit af foto af et af lysene over Nibe Nytårsaften. Der 
ses en lille lysere plet i det orangerøde lys, der efter 
undersøgelsen af billederne understøtter ideen om en 
varmluftballon. 

Det er utroligt svært at tage gode fotos af så små lys på himlen. Dels skal 
kameraet holdes meget stille eller understøttes på en eller anden facon. 
Kvaliteten af nattefotos er naturligvis også stærkt afhængig af, hvilken type 
kamera, der har været for hånden. Der kan godt tages glimrende nattefotos 
eller videoklip med en mobiltif., men udover kvaliteten af telefonens fotodel 
skal der også dygtighed og held til. 

Efter de indkomne beskrivelser, telefonsamtaler og efter undersøgelserne af 
billederne, hælder vi i SUFOI til den antagelse, at der er tale om de 
efterhånden så berømte små thailandske varmluftballoner. Vi kontakter derfor 
den lokale ugeavis Nibe Avis og efterlyser yderligere oplysninger fra læsere, 
der måske kan bidrage til opklaringen. 

For en sikkerheds skyld kontakter SUFOI også Flyvertaktisk Kommando, FTK, i 
Karup for at høre, om der mod forventning kunne have været tale om militære 
fly denne Nytårsaften, hvilket der så heller ikke var. 


En henvendelse til Aalborg Lufthavn bekræfter, at der kun har været en enkelt 
landing denne aften, som tilsyneladende ikke kan have noget at gøre med 
observationerne fra Nibe-egnen. 

Hurtigt efter efterlysningen i Nibe Avis er der imidlertid læsere, der henvender 
sig til avisen og beretter, at de sandelig kender til sagen, da de selv har 
opsendt varmluftballoner denne aften. 

En af læserne henvender sig direkte til SUFOI og fortæller: 

„Jeg har læst i Nibe Avis, at der er observeret mærkelige lys over Nibe 
nytårsaften. 

Dette var varmluftballoner, som I selv antydede. 

De er lavet af rispapir og under dem hænger en sprittablet, der antændes. 
Disse balloner stammer fra Thailand, men kunne købes i mange forretninger 
op til Nytår. 

Jeg sendte selv to op mellem Nibe og 0. Hornum Nytårsaften." 

Med baggrund i henvendelserne til SUFOI samt til Nibe Avis kan det 
konstateres, at der er opsendt mindst 5 thailandske varmluftballoner, der er 
årsag til alle de modtagne rapporter og video/fotos fra Nibe-området 
Nytårsaften 2008 samt over midnat. 

Mange observationer Nytårsaften 

Der er til SUFOI indrapporteret mange andre observationer i forbindelse med 
Nytårsaften. Der er naturligvis pr. tradition denne aften en del lys på himlen. 
Nogle af disse - måske i nogle tilfælde usædvanlige lys - fejlfortolkes, dels er 
der usædvanligt mange mennesker ude for at se på fyrværkeriet. En af de 
typiske beretninger kommer fra en 58-årig observatør i sommerhus ved 
Tornby Strand, der til www.ufo.dk beretter: 

„Nytårsaften lige over midnat observerer både min kone og jeg først en 
rødorange lyskugle, der kommer fra nord hen over Hirtshals by og kører i Uge 
linie mod syd/sydvest og forsvinder i horisonten i retning langs vestkysten mod 
syd. Kuglen står ikke helt skarp, men konturerne er skarpere på forsiden af 
kuglen, og mere sløret på bagsiden. Da kuglen er halvvejs hen overhimlen, 
dukker en tilsvarende kugle op fra samme position og følger nøjagtig samme 
bane som den første. Begge kugler kører i en lige linie hen overhimlen i nord - 
sydlig retning og taber ikke højde på noget tidspunkt. De holdt hele vejen 
samme indbyrdes afstand - altså samme hastighed. De fløj helt klart i en 
anden højde på himlen end de raketter, som vi naturligvis også kunne 
observere. Det gælder også de nødraketter, som mange fiskere sender op 
denne aften. Disse har en helt anden skarp rød farve, og hænger stille i luften 
for derefter langsomt at falde ned. Jeg har lige siden spændt set efter i 
aviserne for at se, om andre havde set det samme, og kan så i dag i Nibe Avis 
læse en artikel, som beskriver de samme objekter set over Nibe." 

Efter beskrivelsen er der formentlig ikke tvivl om, at man ved Tornby Strand 
har set varmluftballoner. 

Nødblus rapporteret til SOK 

Den 1. januar 2009 har SOK om formiddagen registreret en indberetning fra 
Vrist i Vestjylland, hvor der ud over Vesterhavet er rapporteret 5-6 røde 
nødraketter. En eftersøgning giver dog intet resultat. 



Soværnet 

01-01-2009 19:11 
Observator i land 

Flere rode ncdblus observeret ved Henne Strand. 
Henne Strand 


Deltagere Hv»de Sande Redningsstation 

Uyngby radio 

Udstrækning 

Varighed 1 time 54 minutter 

Hændelsesforlob En anmelder i land har observeret flere rode ncdblus over havet ved Henne Strand- 

Hvide Sande redningsstation blev sendt til omride. Farvandet ud for Henne Strand blev 
afsogt med LRB 13, og der blev ikke fundet tegn pi en soulykke. 

Kysten blev afsogt med et redmngskoretoj, og her blev de** observeret flere rode 
rislamper opsendt fra forskellige sommerhuse. 

Det formodes, at nslamoeme er de rode lys der blev observeret 
Sagen afsluttet 


En eftersøgning først på aftenen efter, at nødblus er observeret over havet ved 
Henne Strand, giver heller intet resultat. Dog bemærker SOK i beskrivelsen af 
hændelsesforløbet,,, at kysten blev afsøgt med et redningskøretøj, og her blev 
der observeret flere røde rislamper opsendt fra forskellige sommerhuse. Det 
formodes at rislamperne er de røde lys, der blev observeret. Sagen afsluttet ." 
Aktioner, som SOK har været involveret i, kan altid ses registreret på denne 
adresse: http://forsvaret.dk/SOK/Nationalt/soeredning/Pages/default.aspx 


Holbæk-området 27. februar 2009 

En 42-årig mand henvender sig til SUFOI og beretter om sin oplevelse: 
„Kommer ud om aftenen 27. februar kl. ca. 21 for at se den flotte 
stjernehimmel. 

Bor lidt uden for Holbæk, og kigger mod sydvest. Fra vest kommer der to 
gyldne lys, der bevæger sig mod syd. Jeg undrer mig straks over, hvordan de 
kan flyve/svæve så lige. De er på en 100% lige linje, og ser ud som om de 
flyver opad. 

Mens jeg står og glaner og ikke fatter, hvad jeg står og ser på, får jeg øje på 
et tredje lys meget længere bagude end de to første, og det som er specielt 
mærkeligt er, at også dette lys er på en 100% lige linje med de to første. 

Jeg kigger løs på dem, og vender mig rundt og ser et mere over hustaget. 
Lysene var meget højt oppe på himlen, og der var for langt imellem dem til at 
noget menneskeskabt fly kunne være så langt, også imellem de to første. 

De fløj med 100% ensartet hastighed, og der var ikke en lyd at høre, men det 
var også som sagt meget højt på himlen. 

Der var intet spor af efterslæb eller varmehale eller lign. Bare nogle 
fuldstændig klare gyldne lys der fløj i en direkte linje mod stjernerne. 

Det som også fik det hele til at virke mærkeligt var at lysene ikke glimtede 
som stjerner normalt gør. 








Fik filmet et par stykker af dem med et elendigt kamera og ved ikke, om de 
film ville kunne bruges til noget". 

SUFOIs Fotoafdeling har efterfølgende haft anledning til at gennemse og 
undersøge den 56 sek. lange videosekvens optaget med digitalt kamera. _ 

_ _ _^ _ _ _ _»iA&SI 


. -xj* 



Den meget mørke video optaget 
under vanskelige forhold viste i 
sig selv ikke mange detaljer. 
Her ses den mest tydelige og 
lysstærke sekvens af videoen 
med et enkelt lyspunkt på 
midten. Endvidere ses en kraftig 
udsnitforstørrelse af lyset. 


En 54-årig kvinde observerede fra Butterup tilsyneladende de samme lys på 
himlen kl. 21.06 og fortæller herom til www.ufo.dk: 


















„Vi så fem individuelle hurtigt-,flyvende' objekter, der lignede store stjerner, 
meget kraftigt rød-orange lysende med et ensartet konstant lys. De var 
lydløse, havde forskellige positioner, men flyvende med samme fart og retning, 
alle synlige samtidig." 

Samtidig berettede Lars Bang-Jensen fra Tuse ved Holbæk om sin oplevelse: 
„Så først 3 lysende ,prikker' kommende fra øst. Derefter 6 til på stribe. 
Bevægede sig hurtigere end fly - uden lyd. Stjerneklart og vindstille. 

Derefter 2 høje brag." 

Observationerne i Holbæk-området gav anledning til omtale i TV2 Øst den 28. 
februar: 



En TV20st rekonstruktion af, hvordan Efter at have kigget nærmere på 
lysene fløj over himlen ifig. observatør videooptagelsen, beretningerne og 
Lars Bang-Jensen sammenholdt med andre 


omstændigheder som f.eks. de lokale 
vindforhold, var Ole Henningsen fra 
SUFOIs Fotoafdeling efterhånden ret 
overbevist om, at der sandsynligvis igen 
var tale om små thailandske 
varmluftballoner. 

SUFOIs henvendelse med en efterlysning i Holbæks Amts Venstreblad førte 
dagen efter til kontakt med deltagere i en fest for krondiamantbrudeparret 
Inga og Erling. Dette gav en jordnær og helt logisk forklaring på fænomenet. 
Festen sluttede nemlig med, at der blev sendt papirballoner af sted, fortalte en 
af gæsterne også senere til TV2 ØST, der den 29. februar kunne berette, at 
ballonerne afgav et orange lys og fløj lige præcis hen over Tuse. 

























De observerede og videofilmede lys på himlen på Holbæk-egnen den 27. februar 
havde en ret jordnær forklaring: Små thailandske varmluftballoner opsendt i 
forbindelse med et krondiamantbryllup. 

Observatørerne udtrykte efterfølgende deres store tilfredshed med at have fået 
en fornuftig og naturlig forklaring fra SUFOI på deres ellers specielle oplevelse 
af lysene på aftenhimlen. 

Indslaget i TV2 Øst kan ses på denne adresse: 
http://www.tv2east.dk/artikler/mystisk-lys-over-tuse 

6070 Stepping, Christiansfeld 

En ung mand fra Christiansfeld observerer og videofilmer den 9. januar 2009 
et stærkt lys på sydvesthimlen, og indberetter til SUFOI herom: 

„Hermed fremsender jeg video af en ufo, jeg så fredag den 09-01 -2009 kl. 
17.00. 

Jeg er rimelig god til se om det er satellit, fly, stjerne, planet eller rumstation. 
Jeg har før set meteorit samt stjerneskud, men det her var ingen af delene. 
Jeg har ikke set noget lignende før. 

Jeg var på arbejde ude ved en bondemand med noget reparationsarbejde. 

Da jeg var færdig begyndt jeg og pakke sammen, hvor jeg kigger op på himlen 
og ser hvor lyst og fint vejret det er, og hvor stille det er. 

Pludselig ser jeg en meget, meget kraftig hvid, lidt aflang i det objekt med lidt 
rødligt i det. Objekt var meget tæt på, slet ikke som fly, stjerne osv. Jeg 





ringede hurtigt ti i min kone for sige, at jeg ser på en ufo. Hun tror ikke på mig 
i første omgang, men jeg iyder aivoriig, så hun tror på mig tii sidst. 

Jeg hørte hende, om hun kunne se det samme, da hun var hjemme 2 km fra 
mig, men nej, det kunne hun ikke. Da jeg var færdig med at tale med hende, 
tog jeg min mobiiteiefon, SAMSUNG TOUCH 5 mii pixel kamera, og optog 1 
min og 15 sek. video til jeg ikke havde mere hukommelse tilbage. 

Jeg var lidt ude af den, fordi jeg ikke har set sådan noget før. Jeg skyndte mig 
ud i min bil, og så var den væk igen. Det varede ca. 5 min. 

Jeg har efterfølgende været samme sted for se, om det nu var en stjerne, men 




Stillbillede samt kraftig udsnitforstørrelse fra den optagne videosekvens den 9. 
januar 2009 








Præcis i den af observatøren angivne retning, syd-sydvest, var pianeten Venus 
meget fremtrædende på himlen hen under aften, som det ses på denne gengivelse 


fra planetarieprogrammet Starry Night. 

SUFOIs Fotoafdeling er ikke i tvivl om, at det observerede og videofilmede lys 
på den syd-sydvestlige himmel var planeten Venus, der stod meget 
stærktlysende den del af himlen. 

Hvis der havde været et andet lys til stede, burde observatøren have kunnet 
observere og filme i alt 2 objekter på himlen, da Venus var så markant til 
stede, at den burde være iagttaget også. 

At lyset på et tidspunkt ser ud til at være væk, og evt. heller ikke kan ses af 
observatørens kone 2 km væk, kan skyldes det vekslende skydække på stedet, 
der ses af videooptagelsen. 

SUFOIs Fotoafdeling opfordrede efterfølgende den unge mand at gå ud de 
følgende aftener og se på og videofilme Venus for at sammenligne med den 
oprindelige optagelse, men hørte ærgerligt nok trods rykkere ikke mere fra 
observatøren. 


Observatørerne fortæller 

Seneste indrapporterede observationer kan ses på SUFOIs 
hjemmeside på adressen: www.ufo.dk under overskriften »UFO- 
observationer«, og efterføigende bringes uden yderiigere 
kommentarer nogie af de mest detaijerede beretninger. 

7500 Holstebro 31. december 1978 

Vi var, min kammerat og jeg, der stod ude på gaden, nytårsaften, for at fyre 
krudt af uden for huset, hvor han boede. Jeg fik pludseligt øje på noget rigtigt 
langt, der nærmest gled lige så langsomt mod øst oppe over trætopperne oppe 
ved mine forældres hus ca. 300 m mod syd, fra hvor vi stod. 

Jeg fortalte det til min kammerat, som straks kunne se det. Vi skyndte os op 
på hans værelse, der lå på 1. sal mod syd og fri udsyn. Vi fandt en kikkert og 
kunne tydligt se, det vi kaldte „vinduer", på noget, der var rigtigt langt og 
rimeligt fladt. Objektet bevægede sig langsomt fra vest mod øst i ca. 10-15 
minutter og gled nærmest væk fra vores synsfelt. Der gik mange tanker 
igennem os begge, men dette kunne umuligt være en Zeppeliner, for rent 
størrelsemæssigt ville der mindst være tale om 2-3 Zeppelinere, der skulle 
være sat sammen, og hvorfor skulle den flyve rundt en nytårsaften over 
Holstebro? (Jeg vil til sidst fortælle, at jeg selfølgelig, har fortalt om oplevelse 
til andre, men aldrig før i dag skrevet ind til nogen, om denne nytårsaften i 
1978. Grunde til, at jeg gør det så mange år efter, skyldes at jeg i dag 
kommer til at læse flyvevåbnets arkiver og til min store glæde ser, at der 
netop i Holstebro, Struer og Ans er set noget uforklarligt på samme tid, det 
eneste jeg ikke med garanti kan huske, er det nøjagtige tidspunkt på aftenen, 
men ville have sagt et sted imellem kl. 19.00 - 20.30. 

2750 Ballerup 24. juli 1984 

Har netop hørt, at Forsvaret har frigivet ældre informationer om ufo¬ 
observationer. Blev selvfølgelig nysgerrig efter at se, om min egen skulle være 
med. Det er den da, men ret mangelfuld i forhold til, hvad jeg og min dengang 
8 årige datter så på vej hjem fra en veninde. 

Vi kommer gående over græsplænen, nyder den dejlige aften og kigger 
pludselig op. På himlen står, hænger eller flyver et eller andet kæmpestort? 

Min datter bliver meget bange, griber min hånd, og vil løbe hjem, hvilket vi 
gør. Låser døren op, løber hen til det vestvendte vindue,o g vi ser at den 
„hænger" der endnu. Vi står og betragter den store genstand i ca 5 min., 
hvorefter jeg i en slags afmagt ringer til Flyvestation Værløse, for noget må de 
da kunne registre på en radarskærm, mente jeg! At jeg fik den tanke må 
skyldes, at min far har arbejdet netop med radarer på Flyvestationen. 
Genstanden, jeg og min datter så, var rund, cylinderformet og nærmest buet 
på „undersiden". På siden eller rundt om sad, hvad jeg vil kalde vinduer, og fra 
disse vinduer strømmede et stærkt, nærmest hvidt lys. Den var meget, meget 
rummelig, og min datter og jeg snakkede om, at den mindst var så stor som 
en jumbo-jet, bortset fra formen. Øverst sad en ting, som mindede om frugten 
fra et ahorntræ, men bare kæmpestor. 

Jeg savnede mit kamera - det fulgte med min mand, da jeg blev skilt - så jeg 
forsøgte at låne hos min nabo, men hun var desværre ikke hjemme. Jeg løb 
tilbage til min lejlighed, da jeg ikke ville gå glip af det mest sære, fantastiske 
syn jeg har set! 



Samlet vil jeg gætte på, at jeg talte med en mand fra Flyvestationen i ca. 10 
min. Himmellegemet, som jeg i dag vil kalde for at luftskib, fik vi fornøjelse af 
at betragte i omtrent 25 min., hvorefter det meget stærkt og med en "høj, 
tynd" lyd forsvandt op mod nord-vest. 

Hændelsen kan jeg selvfølgelig tale med min datter om, og det er også hændt, 
at jeg har fortalt om den til et par få udvalgte, men jeg kan ikke sige mig fri 
for en følelse af frustration over at have set noget, som ikke ret mange kan 
nikke genkendende til. Derfor blev jeg glad for at konstatere at Forsvaret har 
frigivet en del indberetninger, men ærgelig over at så mange af de detaljer, 
som jeg beskrev for manden i telefonen, slet ikke er kommet med. 

Vi, min datter og jeg så altså: 

Klart og tydeligt i detaljer, en meget, meget stor rund, cylindrisk, nedadtil 
nærmest rund, genstand, med lysende „vinduespartier", og med en 
ahornfrugtlignende, skrueagtig genstand foroven. Dengang i 1984 talte vi om, 
at hvis der kunne være mennesker i den, ville den kunne rumme nogle 
hundrede, men det er meget svært at bedømme størrelses-forhold på en stor 
ting i luften, som man aldrig før har set. Jeg husker, at min datter var bange 
under oplevelsen, og ikke brød sig meget om at tale om den længe efter. Selv 
har jeg det stadig sært med denne oplevelse, som jeg selvfølgelig ved er helt 
sand, men jeg ville ønske, at jeg kunne fortælle om den uden at skulle frygte 
for at folk tror det hele blot er livlig fantasi. 

2670 Greve mellem 1984 og 1986 

Det er i dag mange år siden, jeg så det uidentificerbare objekt. Vi skal helt 
tilbage til midten af 80erne (et sted mellem 1984 og 86), men det er stadig en 
oplevelse, jeg husker meget tydeligt og en oplevelse, jeg aldrig rigtigt har lagt 
fra mig. 

Det var hen på aftenen, og jeg det var blevet ret mørkt. På tidspunktet har jeg 
har vel været omkring 9-10 år, vil jeg tro, og jeg var den aften sammen med 
min lillebror og storebror og min storbrors ven nede på vores legeplads. Vi 
boede på daværende tidspunkt i rækkehus i Greve. Legepladsen var 
forholdsvis lille og bestod af to træhuse og en stor sandkasse samt tre bakker 
af asfalt i forskellig størrelse. Legepladsen var omringet af buske og hække, og 
uden om hækkene lå rækkehusene tæt ind til legepladsen. Fra hæk til 
nærmeste rækkehus var vel omkring 4-5 meter. Jeg husker, vi stod på den 
største bakke, da hændelsen skete, jeg mener dog også at nogen af os stod 
neden for bakken, og der var muligvis også andre børn tilstede. Foran os, 
ovenover det ene af de rækkehuse, der omringede legepladsen, og det kan 
ikke have været mere end 10-15 meter fra os, opstod pludseligt et meget stor 
hvidt og kraftigt lys. Jeg husker, at vi alle kiggede på det i et stykke tid, hvor 
længe har jeg dog svært ved at huske. Lyset virkede umiddelbart til at svæve 
lige oven over rækkehuset foran os (vi stod nu på den store asfaltbakke og 
kiggede på det) og på et tidspunkt vælger vi alle at løbe rundt om huset for, 
tror jeg, at se om der er noget på bagsiden af huset eller lyset. Pludseligt er 
lyset dog væk ligeså brat, som det kom. Det var så voldsom en oplevelse, at vi 
alle stormede hjem til vores forældre, og vist nok råbte i munden på hinanden, 
at vi havde set en UFO. 

Jeg har siden den dag forsøgt på rationel vis, at analysere hændelsen. Jeg var 
jo ikke så gammel på tidspunktet, så mange ting kunne have forstærket 
oplevelsen. 



Det, der dog stadig undrer mig til den dag i dag, var, at jeg ikke husker at 
objektet/lyset udgav nogen form for lyd eller for den sags skyld lugt, for det 
ville jeg/vi have bemærket. Jeg husker heller ikke, at vi så det komme, men at 
det bare opstod. Det kunne derfor ikke have været en faldskærmsraket, for 
det ville vi have både set og hørt, og lyset var simpelthen også for stort til at 
kunne være en faldskærmsraket. Det kan heller ikke have været en lyskegle, 
da vi simpelhen var for tæt på til ikke at opdage, hvis det var tilfældet, og 
rækkehusene har helt flade tage, og der var ingen personer eller 
lysanordninger på taget. 

Lyset var heller ikke højt til himmels, men har blot været 10-15 meter foran os 
og næsten i øjenhøjde, da vi jo stod på den højeste bakke. Jeg husker ikke 
lyset som havende en aflang form, men mere oval og ret stort, måske mere 
end 2 meter i bredden og højden. Vi vidste alle, hvordan en raket så ud og 
ikke mindst lød, og det pudsige var, at jeg netop ikke husker, at lyset afgav 
nogen lyd, det virkede til pludseligt bare at opstå ud af intet. Det kan hellet 
ikke have været et kuglelyn, da det simpelhen var for stort til dette, og som 
sagt var lydløst. Jeg kan ikke forestille mig, at et kuglelyn er lydløst, og der var 
ikke optræk til uvejr den aften. 

Lyset var rundt, lydløst og meget skarpt, men trods alt ikke så skarpt, at vi 
måtte skærme for øjnene. Lyset forsvandt lydløst, ligeså brat som det opstod. 
Jeg husker ikke, at mine øjne var på objektet, da det forsvandt, for det 
forsvandt, mens vi, i løb, var på vej om på den anden side af rækkehuset. Ikke 
desto mindre var vi ret mange vidner (i hvert fald 4) der alle sammen så og 
oplevede det samme, og jeg kan stadig ikke forklare, hvad det var, vi så den 
dag for mange år siden. For mig forbliver hændelsen i hvert fald mystisk og 
uforklarelig den dag i dag. 

Skejby, Århus 21. januar 2009 

En observation gjort den 21. januar 2009 var af observatøren ledsaget af 
denne flotte illustration: 



UFO Observation d 21.012009 

omkring kl 19 (usikkertied-i-15 min)) 

Arhus, Skejby. 10grirø,56gr11'N 
ObservationsreCning: Syd, sydøst 

tz 'Dimmede rhsd' og var cirka lysstær som castør poltux og 

biøv øndnu svagørø hørøftør. Forsvandt øftørhåndøn undør løt skydækkø 

L_ 

ti: Så lysst^k som venus, cirka sammø størrøise 
megøt mørø gulorangø. Udstrålilng og *Glovv” 
omkring objøktøt 

Beskrivelse: 

Jeg ventede gæster kl 1930 og var ude med affald omkring kl syv. Jeg bemærkede hvor smukt 
stjemeMart det var og at venus stod flot og lysende Da så jeg et meget klart lysende orange 
objekt Jeg tænkte at det var da en lidt underlig farve, men forventede snart at se blink. Det 
blinkede dog ikke som fly pl^er. Lyset var helt roligt, jævnt og klart. Jeg blev stående lidt og 
kiggede på det 

Så løb jeg ind og hentede jeg mine briller (styrke: minus 1) for at kunne se det mere skrapt. Det 
fortsatte roligt i Jævn hastighed hen over himlen. Btiileme afslørede ikke nogen detaljer. 

Det var stadig biot et lysende klart orange objekt med en smule*glow' omkring sig. Jeg tog 
mental notits af hvor lyset startede og hvilken retning det havde, igennem Orlon cven over orlons 
bælte med retning mod Gerrvini. Jeg forsøgte at lytte efter flyiignende lyd og hørte først intet 


Nogle minutter senere var en meget svag dunkel rumlen som jeg ikke kunne afgøre om kom fra 
objektet Objektet fortsatte over mod Gemini imellem Castor og PoHux Jeg bemærkede at den var 
blevet blegere og var sammenligneiig i farve og styrke med Pokux. Dog lidt mere orange. Objektet 
blev svagere og svagere og jeg opdagede at et let skydække mod øst var med til at dæmpe 
objektets udstråling Det tog samlet set godt 10 minutter. 

Bagefter kiggede jeg lidt nejere på Venus og et par lysstærke stjerner (Vega og Betelgeus^ og 
tænke at de også havde en smule, glow. At det trods alt måske var en anelse diset Jeg tænkte at 
retningen lyset forsvandt i nu alligevel måske passede med lufthavnen i Tirstrup, men at det var 
bemærkelsesværdigt anderledes end alle andre fly jeg havde set. 2aoi.2009 kl 13.18. 


Læs observatørens beretning og se tegningen i fuld størrelse. 


9900 Frederikshavn 17. februar 2008 

Det jeg så den februar morgen, har puslet i mit sind lige siden. Jeg er ikke en 
fyr, der tror på ALT mellem himmel og jord. Jeg har et åbent sind, og jeg er 
ikke så arrogant at tro, at vi skulle være de eneste i hele universet. 

Jeg sad den morgenstund og nød lyset som voksede frem. Jeg kan se havet og 
Hirsholmene ud af mit stuevindue. Havet var næsten sort, og nederste horisont 
var lys gul. Over den lave gule horisont var et bælte af mellem mørke skyer, 
og over der et 3. bælte, som var endnu mørkere. Derover var der lysning. Jeg 
så noget bevæge sig i horisonten. Der står en flagstang, så i farten troede jeg, 
at det var et tidligt flag, eller et som ikke var taget ned dagen før. Men så slog 
det mig. Der var absolut ingen vind, som kunne få et flag til at stå helt 
rektangulært udspilet. Så jeg går hen til vinduet og ser nærmere efter. En 
rektangel lidt større end et stort flag bevægede sig langsomt op og ned mellem 
de lys bælter, jeg har beskrevet. Derefter skråt op over mod øst et par gange 
og gik derefter tilbage til udgangspunktet. Derefter gik det lige op over det 3. 
bælte og bevægede sig i retning af øst, hvor den stoppede halvt gemt bag en 
lavthængende hvid sky. Der stod det så et øjeblik, hvorefter den langsomt 
forsvandt. Alle bevægelser var meget langsomme, og det var som at se et 
stort stykke plastic. Beklager jeg ikke er dygtig nok med min pc, så jeg kunne 
sende et billede set fra mit vindue. Men jeg sværger! DET jeg så VAR noget. 
Jeg ved ikke hvad. Måske et hollogram, men i hvert tilfælde ikke et udtryk for 
min fantasi. DET vil jeg altid spekulere over. Håber at det er et brugbart input i 
jeres arbejde, og jeg vil egentlig gerne høre, om I har hørt om lignende 
hændelser. 



8700 Horsens 17. marts 2009 

Jeg skulle ud for at fodre mine heste, så jeg tog lige hunden med, så den 
kunne tisse af. 

Hestene står i vores stald her hjemme. Da jeg går der om, er der mørkt, så 
derfor ved jeg, at der intet var, da jeg gik ind i stalden. Jeg lader døren stå 
åben imens jeg ordner deres foder, der skal blandes 10 spande og vægten 
driller. Jeg går lige ind for at bytte vægt, og da jeg kommer tilbage, ser jeg ud 
af øjenkrogen, at der er noget lys over på naboens vej lige ved vores 
hestefold. 

Min første tanke var, at det nok var naboen, som sad og snakkede i telefon i 
bilen, tænkte han var kommet, imens jeg var inde for at bytte vægten. Imens 
jeg ordner foder, og hestene får mad, kigger jeg ud ind i mellem og tænker, at 
det er da underlig, at han holder der, og bilen er slukket. Jeg kigger lidt 
længere og ser, at det ikke er hans bil, da omridset er meget større, så min 
næste tanke er, at det må være traktoren. Kan høre min hund løber rundt og 
piver. Jeg kalder på hende, da jeg tænker, hun har set naboen, og hun skal 
ikke til at løbe der over. Hun kommer ind i stalden og er helt vild, og jeg 
sender hende ud igen, da jeg er ved at være færdig. Kigger så igen og kan 
godt se, at det ene lys er noget større end det andet, og det er det røde og 
kan godt se, at det ikke er en traktor, men noget større. Jeg slukker lyset, da 
jeg er lidt nysgerrig over, hvad naboen da laver og tænker, at jeg bedre kan se 
det med lyset slukket. 

Da jeg går ud, ser jeg min hund sidde helt stivnet, og den kigger der over. Hun 
plejer at gø og løbe rundt, så underlig opførsel. Jeg kigger der over igen, og nu 
er det oppe i luften. Jeg når at tænke, hvad fanden, er det, der er ingen lyd 
overhoved. Jeg roder i alle lommer efter min telefon, da jeg vil filme det. 
Opdager desværre at jeg har fået kærestens jakke på, så ingen telefon. Jeg 
bliver lidt bange, da jeg ikke kan se eller beskrive, hvad det er, jeg ser, og det 
er slet ikke logisk i mit hoved. Det flyver stille og roligt væk, og jeg kan kun se 
det røde lys. Den stiger stille og roligt og flyver skråt over imod motorvejen i 
sydgående retning. 

1430 København K 4. april 2009 

Lørdag, den 4. april 2009 iagttages adskillige lys over Københavns¬ 
området ved godt 22-tiden. Den mest detaljerede beretning kommer 
fra en 47-årig kunstner fra Christianshavn: 

„Kl. ca. 22.30 var jeg gået ud i mit køkken, hvor der igennem stort 
vinduesparti er frit udsyn til Vor Frelser Kirketårn. Pludselig ser jeg først et 
stærkt orange gult lysende objekt rimelige højt op over toppen på Vor Frelser 
Kirketårn komme til syne nord fra og bevægende sig i noget som kunne minde 
om helikopter fart hen over himlen imod syd - ud imod Kastrup Lufthavn. 

Da vi jo er rimelig vant til at se almindelige flyvemaskiner, hvis landingslys 
blinker, flyve forbi og passere Vor Frelser Kirketårn her på Christianshavn, 
tænker jeg, at der må være tale om en flyvemaskine. 

Det undrer mig dog, at man ikke kan høre nogen motorlarm som normalt. 

Et kort øjeblik efter kommer der pludselig nøjagtig 3 til i samme størrelse og 
med samme høje fart - og vinklen og højden taget i betragtning, må de have 
være været ret store. 10 se/c. efter kommer der endnu en flok på måske 10 - 
15 objekter af nøjagtig samme karakter glidende hen over himlen. Jeg griber 
min mobiltelefon og ringer til min moder, som bor i Voldboligerne ved 



Christianshavns Vold og har en flot udsigt fra sin lejlighed udover volden og 
hele det sydlige Amager. 

Hun skynder sig ud i køkkenet og ser med det samme - nøjagtige de samme 
stærkt orange lysende objekter. Samtidig er der nu kommet endnu flere 
objekter til syne fra min synsvinkel - og de flyver så tæt sammen, at der 
umuligt kan være tale om flyvemaskiner/helikoptere. Jeg bliver enig med min 
moder om at ringe til politiet og ringer derfor 114 - og får fat, efter at have talt 
med en omstillingsdame, i Station Amager og taler herefter med den 
vagthavende betjent. 

Han lyder mildest talt forbløffet - og begynder at forklare et eller andet om 
nogle kinesiske papirlamper med lys i, som man har kunnet købe i København 
inden for de sidste 14 dage. 

Nu er det tilfældigvis sådan, at jeg i forbindelse med et af mine engagementer 
for en del år siden i udlandet, faktisk har overværet en opsending af sådan 
nogle kinesiske papirlamper med lys i - og jeg kan roligt sige, at det kan der 
umuligt have været tale om her. 

Når kinesiske åndelamper bliver sendt op, flyver de meget langsomt op - 
ligesom da man legede med papirdrager som barn på Kløvermarken - og de 
står som regel ret stille på himlen og ikke særligt højt - måske 10-50 meter 
op i luften for senere at gå ud og falde ned igen. 

Her var der bestemt ikke tale om kinesiske åndelamper - tværtimod. Det var 
både mængden af objekter, højde over horisonten og ikke mindst hastigheden 
helt forkert til. Dertil var der absolut ingen lyd. 

Min moder kunne også se dem, da de alle passerede med mellemrum over 
Voldboligerne og ud imod lufthaven, hvor de efterhånden forsvandt væk fra 
hendes synsafstand. 

Vi antager, at der må have været mange flere mennesker i København end os, 
som må have set synet. 

Jeg bad i øvrigt betjenten om at gå uden for sit kontor og selv se efter, 
hvorefter han sagde noget om, at han ville ringe tilbage - det har han så ikke 
gjort endnu. 

Det samlede antal af objekter var formentlig på ca. 50 i alt - og de kom 
flyvende enten efter hinanden, hvorefter en kort pause, så atter en 3 - 4 
stykker og derefter igen en pause på måske 2-3 min, hvorefter der dukkede 
en helt masse op på samme tid tæt ved siden af hinanden i hastig fart hen 
over himlen. 

Hvis det skulle have været kinesiske åndelamper, som bevægede sig med en 
sådan fart - det samme som en flyvemaskine, så skulle der nærmest have 
været orkan udenfor - eller stærk blæst - og det var der jo som bekendt ikke, 
men helt roligt vejr og rimelig klar himmel. 

Da den store klump af stærkt orangegule lysende objekter var passeret, gik 
der ca. 5 - 10 min, hvorefter der igen kom 3 objekter og så igen en pause på 2 
- 3 min, hvorefter der kom en enkelt. Det hele varede ca. V 2 time til 45 min. 
Hvorefter der ikke kom flere. 

Nu er det ikke sådan, at jeg til dagligt løber rundt og ser UFO'er på himlen eller 
ser syner m.m. 

Jeg kan godt ærgre mig over, at jeg ikke tog et billede med mit 
mobiltelefonkamara, i stedet for at ringe til politiet. 

Selvom jeg indtil i går ikke har troet på UFO'er eller liv fra det ydre rum - og 
det er mest et begreb som forefindes i amerikanske Sci-Fi, action- og 
spændningsfilm som CIG visual effekter - i Steven Spielberg film m.f., så 



kunne det være ret interessant at finde ud af, hvad der så var - for faktum var, 
at disse mange objekter viste sig på himien over København i går. 

Der var flere observatører, der iagttog disse lys på himlen lørdag, den 4. april 
2009. 

En 51-årig kvinde fra Amager rapporterede: 

„Lydiøse fiyvende objekter (mindede om stjerner) i formationer af 5-6 stk. 

(i ait ca. 20 stk.) i lav højde og med rimelig pæn fart. 

Et helt rugbyhold kommenterede også fænomenet." 

En 27-årig mand fra Amager fortæller: 

„Ind over Kbh. kommer der ca. 25-30 lyse halv store orange ufo-lignende ting 
flyvende langsomt hen over himlen. 

Jeg optog det også på video... meget mærkeligt... 

Ville meget gerne vide, hvad det var. Jeg er typen der ikke ligefrem tror på 
sådan noget, men der lå jeg godt begravet i min sofa, da jeg lige pludselig så 
ud af vinduet, og de kom flyvende hen over vores hus. 

Det var ligesom i en amerikansk Hollywood film.... der må være andre, der 
også så det..." 

Desværre har SUFOI endnu ikke modtaget videooptagelsen til nærmere 
undersøgelse. 


I forbindelse med ovennævnte observationer har SUFOI rettet henvendelse til 
Amager Politi, der jo fik en henvendelse fra den ene observatør. Svaret indløb 
efter Påske: 

„Som tidligere lovet har jeg nu undersøgt, hvorvidt Kbh. Politi har registreret 
henvendelser omkring observation af „lys på himlen over Amager" den 04. 
april 2009 i tidsrummet 2230 - 2300. 

Den centrale Vagtleder har oplyst, at der ikke er registreret henvendelser 
omkring emnet. 

Her på Station Amager er der heller ikke henvendelser. Der var dog et mindre 
bål kl. 21.38 på Gemmas Alle, der blev slukket ved patruljens ankomst. Jeg 
har dog mine tvivl om denne oplysning er interessant for SUFOI." 
på trods af, at den ene observatør absolut ikke mener, at små varmluftballoner 
kan have været på spil, mener vi i SUFOI dog, at mange omstændigheder 
tyder på dette. De små billige varmluftballoner var i øvrigt annonceret til salg i 
et af katalogerne fra supermarkedsbutikkerne Netto eller Fakta. 

En tidligere „masseobservation" over København af små varmluftballoner er 
omtalt i UFO-Mail nr. 90. 

Men har læserne iagttagelser eller informationer, der kan kaste yderligere lys 
over observationerne? 



Videovervågninger 
eftersøg es 
over hele landet 


Af Ole Henningsen 

Lørdag den 17. januar 2009 kl. 20.09 oplevede tusindvis af 
danskere et spændende himmelfænomen. Pludselig oplystes 
himlen som af et kæmpelyn, men i virkeligheden var det en 
eksploderende meteorit på vej ned gennem atmosfæren fra øst 
mod vest over Østersøen og Lolland-Falster. Et svensk videoklip 
blev efterfølgende vist af alle tv-stationerne. 

Nu eftersøges andre videovervågningssekvenser fra hele landet 
af dette usædvanlige himmelfænomen. 

Lysfænomenet på himlen blev iagttaget af tusindvis af danskere, men der var 
også masser af observatører i de nærmestliggende lande. Mange danskere 
havde sat sig til rette foran TV-skærmen for at se fodbold eller indvielsen af 
DRs nye koncertsal. Meteoren er landet - havde reklamen i TV lydt til 
stadighed måneder i forvejen, og 10 min. efter starten, landede så rent faktisk 
en meteorit på Lolland. 

Fænomenet blev indrapporteret til Dansk Ildkugle Central og Tycho Brahe 
Planetarium, ligesom også SUFOI modtog en del henven delser. 

Det var overskyet 
over store dele af 
Danmark, og kun de 
færreste troede på, at 
der rent faktisk kunne 
findes rester af den 
nedstyrtende 
meteorit. Det var 
derfor ret 

sensationelt, da det i 
marts måned 

lykkedes den tyske 
metaoritjæger 
Thomas Grau fra 
Berlin-området at 
finde dele af 
meteoritten på 

Lolland mellem 

Maribo og Hillested. 
Det var ved minutiøs 
gennemgang af 

Meteoritjægeren Thomas Grau på besøg hos ufo-mails 

Ole Henningsen i februar under arbejdet med at observationsrapporter 
indsamle flest mulige data om meteoren. samt efterfølgende 

Foto: Ole Henningsen beregningsarbejde, at 



der kunne udpeges et muligt nedfaldsområde på Midtlolland. Dernæst fulgte 6 
dages ihærdigt fodarbejde med at gennemtrave et stort landområde, før 
Thomas Graus indsats pludselig kronedes med held, og den stolte finder 
derefter kunne præsentere Geologisk Museums kurator for meteoritsamlingen, 
lektor Henning Haack, for dele af meteoritten. 

Danmark har stadig kun 5 danske meteoritfund, og da det samtidig er en ret 
sjælden meteorittype - en såkaldt kulchondrit - er der virkelig tale om en 
sensation for meteoritforskerne. 

På trods af det store eftersøgningsarbejde, der hidtil har været udfoldet lokalt 
af frivillige hjælpere, er det endnu ikke lykkedes at finde flere dele af den 
eksploderede meteorit. 

Det er dog opfattelsen, at der stadig findes nedfaldet meteoritmateriale, som 
endnu ikke er fundet. 

Videovervågning fra Rødby 

For kort tid siden lykkedes det at lokalisere en overvågningsvideo fra Lollands 
Trælast A/S i Rødby. 

Videosekvensen fra den 17. januar var blevet gemt af direktør Tim Rasmussen, 
da den indeholdt optagelser fra 9 overvågningskameraer, hvor man på alle 
optagelser kan se, hvorledes himlen pludselig oplyses som den klare dag under 
meteorittens vej ned gennem atmosfæren. 

Direktør Tim Rasmussen^ Lollands Trælast A/S i 
Rødby, studerer den spændende videosekvens med 
meteoritten. 

Fotos: Ole Henningsen 


Store dele af landet 
var dækket af et 
større eller mindre 
skydække, og dette 
gælder også Lolland- 
Falster. 

Man ser på 
optagelserne, 
hvordan området 
oplyses af 

lysfænomenet over 
skyerne. Derfor 

optræder der ikke 
skarpe skygger på 
billederne. 

Der efterlyses derfor 
nu andre optagelser 

fra 

overvågningskamerae 
r 0.1. især fra de dele 
af landet, hvor det 
var mere skyfrit, 
f.eks. Bornholms- 


området og Nordsjælland. 

Andre optagelser kan medvirke til at fastlægge meteorittens bane gennem 
atmosfæren mere nøjagtigt. 

Efterlysninger hos Politi, Lufthavne, Vejdirektoratet m.v. har hidtil været 
forgæves, men læsernes oplysninger om eventuelle optagelser vil være mere 
end velkomne. 

Skulle læserne have andre gode ideer til, hvor optagelser kunne gemme sig, så 
hører redaktionen meget gerne herom. 

På disse tre stillbilleder fra et af 
overvågningskameraerne får man et 
godt indtryk af^ hvorledes den mørke 
aften med ét forvandles til dagslys 
under meteorittens fald gennem 
atmosfæren mod Lolland. På sidste 
billede ses th. i billedet en kat^ der 
forskrækkes at det tiltagende lys og 
hopper ned fra sin plads på en 
murstenspalle. 


Fotos: Lollands Trælast A/S, Rødby. 


Alle former for optagelser: Lyd, foto- og film/video-optagelser fra lørdag den 
17. januar 2009, kl. 20.08 - 20.10 fra hele landet efterlyses! 

Hvis læserne har observeret selve ildkuglen og dens bane på himlen og har 
detaljerede oplysninger herom, har dette bestemt også stadig interesse. 
Yderligere oplysninger om nedfaldet, billeder af meteoritstumperne, den 
svenske videofilm og andre kilder kan ses hos Lollands Astronomiske Forening 
på adressen: http://www.lolland-astronomi.dk/ og Geologisk Museum på 
adressen: http://geologi.snm. ku.dk/nyheder_gm/ny hed 13032009/ 


Send ufo-mail til familie, venner og bekendte! 

Synes du, at ufo-mail er spændende oplysninger og interessant læsning, så 
send denne ufo-mail videre til din familie, dine venner og bekendte, 
så har de også muligheden for at modtage ufo-mail gratis og uforpligtende, 
når der sker noget nyt: 

Danske og udenlandske observationer eller fotografier, aktuelle 
himmelfænomener og spændende tilbud på ufo-materialer. 





